
	Р Е П У Б Л И К А   Б Ъ Л Г А Р И Я
К О М И С И Я   З А   П Р О Т И В О Д Е Й С Т В И Е   Н А
К О Р У П Ц И Я Т А   И   З А   О Т Н Е М А Н Е   Н А   Н Е З А К О Н Н О    П Р И Д О Б И Т О Т О   И М У Щ Е С Т В О
София 1000, пл. "Света Неделя" №6,  тел: (+359 2)   9401 444, факс: (+359 2) 9401 595



Р Е Ш Е Н И Е  
№  РС-97-22-41


Днес, 14.06.2022 г. в град София, Комисията за противодействие на корупцията и за отнемане на незаконно придобитото имущество, в състав:


Заместник - председател: Антон Славчев
Член: Антоанета Цонкова
Член: Пламен Йоцов
Член: Силвия Къдрева

У С Т А Н О В И:

Производството е по реда на чл. 71, ал. 1, пр. 1 от Закона за противодействие на корупцията и за отнемане на незаконно придобитото имущество (ЗПКОНПИ) и е образувано въз основа на Решение за образуване на производство за конфликт на интереси № КИ-052 от 16.02.2022 г. на Комисията за противодействие на корупцията и за отнемане на незаконно придобитото имущество (КПКОНПИ) по сигнал с рег. № ЦУ01/С-97/28.01.2022 година.
Сигналът е против Даниел ****** Йорданов – общински съветник в Общински съвет Исперих.
В сигнала се съдържат твърдения, че Даниел Йорданов заема ръководни длъжности във фирми, които имат договорни отношения с Община И., наети земеделски земи и други. 
С оглед твърденията в сигнала, Комисията е изискала и получила: с писмо вх. № ЦУ01-1929#4/19.05.2022 г. на КПКОНПИ от председателя на Постоянната комисия по ЗПКОНПИ към Общински съвет И. клетвен лист от 05.11.2015 г. и клетвен лист от 06.11.2019 г. за избран общински съветник; Решение № 1 по Протокол № 1/05.11.2015 г. за избор на председател на Общински съвет И.; писмо вх. № ЦУ01-1929#5/20.05.2022 г. на КПКОНПИ от кмета на Община И..
Служебно е направена справка в Търговски регистър и регистър на юридическите лица с нестопанска цел и НБД „Население“.

След като обсъди събраните в хода на административното производство доказателства, Комисията установи следното от фактическа страна:

Даниел ****** Йорданов е избран за общински съветник в Общински съвет И., мандат 2015 – 2019 г., видно от клетвен лист от 05.11.2015 г. и мандат 2019 – 2023 г., видно от клетвен лист от 06.11.2019 г. С Решение № 1 по Протокол № 1/05.11.2015 г. от заседание на Общински съвет И. е избран за председател на Общински съвет И.
 От направена справка в Търговски регистър и регистър на юридическите лица с нестопанска цел по ЕГН на лицето се установява, че Даниел Йорданов е член на Съвета на директорите на „******“ АД, ЕИК ******, считано от 20.09.2021 г. до 20.09.2026 г. и на Съвета на директорите на „******“ ЕАД, ЕИК ******, считано от 14.03.2009 г.  до 13.03.2012 г.
Председателят на Постоянната комисия по ЗПКОНПИ към Общински съвет И. в писмо вх. № ЦУ01-1929#4/19.05.2022 г. на КПКОНПИ удостоверява, че не са налице решения на Общински съвет Исперих и протоколи от заседания по отношение на  „******“ АД и „******“ ЕАД за периода от 16.02.2019 г. до настоящия момент, както и че не са налице договори, сключени от Община И. с двете дружества за същия период. Кметът на Община И. в писмо вх. № ЦУ01-1929#5/20.05.2022 г. на КПКОНПИ удостоверява, че няма сключени договори за наем на земеделска земя с „******“ АД и „******“ ЕАД за периода от 16.02.2019 г. до настоящия момент.

Въз основа на така изяснената фактическа обстановка, комисията установи  следното от правна страна:

За да е осъществен конфликт на интереси по смисъла на чл. 52 от ЗПКОНПИ, следва да са налице три кумулативно изискуеми предпоставки: лице, заемащо висша публична длъжност, наличие на частен интерес, който може да повлияе върху безпристрастното и обективно изпълнение на правомощията или задълженията му по служба и упражнено властническо правомощие, повлияно от частния интерес.
Легалните дефиниции на понятията частен интерес и облага се съдържат в чл.53 и чл.54 от ЗПКОНПИ. Частен интерес е всеки интерес, който води до облага от материален или нематериален характер за лицето, заемащо висша публична длъжност или за свързаното с него лице, т.е. за да е налице частен интерес, следва да има реална възможност за настъпване на облага. Облага е всеки доход в пари или имущество, включително придобиване на дялове или акции, както и предоставяне, прехвърляне или отказ от права, получаване на стоки или услуги безплатно или на цени, по – ниски от пазарните, получаване на привилегия или почести, помощ, глас, подкрепа или влияние, предимство, получаване на или обещание за работа, длъжност, дар, награда или обещание за избягване на загуба, отговорност, санкция или друго неблагоприятно събитие.
В качеството му на общински съветник в Общински съвет И. Даниел ****** Йорданов е лице, заемащо висша публична длъжност по смисъла на чл. 6, ал.1, т.32 от ЗПКОНПИ и компетентна да се произнесе относно наличието или липсата на конфликт на интереси по отношение на него е КПКОНПИ.  
Съгласно чл. 33, ал. 1, т. 3 от ЗМСМА общинският съветник има право да участва в обсъждането и решаването на всички въпроси от компетентността на съвета. На основание чл. 36, ал. 1, т. 1 от ЗМСМА, общинският съветник е длъжен да присъства на заседанията на общинския съвет и на комисиите, в които е избран, и да участва в решаването на разглежданите въпроси.
Членството в управителен или контролен орган на търговско дружество обосновава отношения на свързани лица по смисъла на §1, т.15, б.“б“ от ДР на ЗПКОНПИ, доколкото овластеният е заинтересован от високи резултати от търговската дейност на съответното дружество. Обстоятелството, че Даниел Йорданов е член на Съвета на директорите на „******“ АД и на Съвета на директорите на „******“ ЕАД, предопределя икономически зависимости между него и дружествата, които пораждат основателни съмнения в неговата безпристрастност и обективност, което от своя страна обуславя свързаност между него и дружествата по смисъла на §1, т.15, б.“б“ от ДР на ЗПКОНПИ. 
От изричното удостоверяване от председателя на Постоянната комисия по ЗПКОНПИ към Общински съвет И. в писмо вх. № ЦУ01-1929#4/19.05.2022 г. на КПКОНПИ, че не са налице решения на Общински съвет И. и протоколи от заседания по отношение на  „******“ АД и „******“ ЕАД, следва изводът, че не са налице упражнени правомощия от страна на Даниел ****** Йорданов, в качеството му на общински съветник в Общински съвет И., за периода от 16.02.2019 г. до датата на изходиране на писмото – 17.05.2022 г., касаещи двете дружества. Освен това, както в писмото на председателя на Постоянната комисия по ЗПКОНПИ към Общински съвет И., така и в писмо вх. № ЦУ01-1929#5/20.05.2022 г. на КПКОНПИ от кмета на Община И,, се удостоверява, че няма сключени договори между Община И., от една страна, и „******“ АД и „******“ ЕАД, от друга страна, в посочения период.
От изложеното следва, че е налице една от предпоставките от общия състав на конфликт на интереси по отношение на Даниел Димитров, в качеството му на общински съветник в Общински съвет И., а именно лице, заемащо висша публична длъжност. Не са налице упражнени от лицето правомощия по служба и частен интерес от упражнените правомощия. Липсата на който и да е елемент от общия състав на конфликта на интерес, съгласно чл.52 от ЗПКОНПИ, води до липсата на конфликт на интереси.
Водена от горното и на основание чл. 74, ал. 1 и ал. 2 от ЗПКОНПИ, Комисията за противодействие на корупцията и за отнемане на незаконно придобитото имущество
 
Р Е Ш И:

НЕ УСТАНОВЯВА конфликт на интереси по отношение на Даниел ****** Йорданов, ЕГН ******, общински съветник в Общински съвет И. и лице, заемащо висша публична длъжност по смисъла на чл. 6, ал.1, т.32 от ЗПКОНПИ, поради липса на упражнени правомощия по служба по отношение на „******“ АД и „******“ ЕАД за периода от 16.02.2019 г. до 17.05.2022 г.
Препис от решението да се изпрати на Окръжна прокуратура – Р., с оглед преценка за реализиране на правомощията по чл. 76, ал. 2 от ЗПКОНПИ.
Препис от решението да се изпрати на Даниел ****** Йорданов, общински съветник в Общински съвет И., на основание чл. 75, т. 1 от ЗПКОНПИ.  



КОМИСИЯ:

ЗАМЕСТНИК - ПРЕДСЕДАТЕЛ:…………..……....…/АНТОН СЛАВЧЕВ/

ЧЛЕН:……………………………………............./АНТОАНЕТА ЦОНКОВА/

ЧЛЕН:…………………...……………....……….………../ПЛАМЕН ЙОЦОВ/

ЧЛЕН:…………………………………........................../СИЛВИЯ КЪДРЕВА/

